Informatīvais ziņojums

“Par Eiropas Savienības Vispārējo lietu padomes 2021. gada 23. marta sanāksmē izskatāmajiem jautājumiem”

**Eiropas Savienības Ministru padomes sanāksmes darba kārtība**

2021. gada 23. martā Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. 25.-26.marta Eiropadomes sanāksmes sagatavošana;
2. Eiropas Semestris;
3. Konference par Eiropas nākotni.
4. **Gatavošanās 25.-26.marta Eiropadomes sanāksmei**

Plānota diskusija par 25. – 26. marta Eiropadomes sagatavošanu. Saskaņā ar izplatīto darba kārtības projektu, Eiropadomē plānoti 4 jautājumu bloki:

(1) ar Covid-19 saistīto pasākumu koordinācija;

(2) Vienotais tirgus, rūpniecības politika, digitālie jautājumi un ekonomika;

(3) Austrumu Vidusjūra;

(4) Krievija.

*Par 25. – 26. marta Eiropadomē izskatāmajiem jautājumiem tiek virzīta atsevišķa nacionālā pozīcija uz 18. marta Ministru kabineta sēdi*.

1. **Eiropas Semestris**

Sanāksmē plānota:

1) viedokļu apmaiņa par Kopsavilkuma ziņojumu par Padomes ieguldījumu 2021. gada Eiropas semestra procesā(*Synthesis Report* - informatīvā ziņojuma sagatavošanas brīdī dokuments vēl nav publicēts),

2) Portugāles prezidentūras prezentācija atjaunotai 2021. gada Eiropas semestra Ceļa kartei:

Marta Eiropadomē plānots apstiprināt rekomendācijas eirozonai un sniegt vadlīnijas 2021. gada dalībvalstu Stabilitātes vai konverģences programmu[[1]](#footnote-2) izstrādei, kuras līdz aprīļa beigām plānots iesniegt EK izvērtēšanai kopā ar dalībvalstu nacionālajiem Atveseļošanas un noturības plāna (ANP) projektiem.

Maijā EK plāno publicēt valstu specifiskās fiskālās rekomendācijas, kuras plānots atbalstīt jūnija Eiropadomē, kopā ar Padomes īstenošanas lēmumiem par dalībvalstu nacionālajiem ANP, lai apstiprinātu dokumentu pakotni jūlija ECOFIN Padomē.

3) virzīt apstiprināšanai Eiropadomē Padomes Rekomendācijas eirozonas ekonomikas politikai 2021.-2022. gadam.

Eirozonas rekomendāciju projektā dalībvalstis ir aicinātas:

* Turpināt īstenot ekonomikas atveseļošanas pasākumus un atbalstošu fiskālo politiku, kas stimulē ekonomiku un nodrošina ilgtspējīgu atveseļošanos saskaņā ar ES ilgtermiņa prioritātēm pārejai uz klimata neitralitāti (Zaļais kurss) un digitalizāciju.
* Sekmēt konverģenci, noturību un ilgtspējīgu, iekļaujošu ekonomikas izaugsmi, īstenojot reformas un veicinot investīcijas ekonomikas produktivitātes celšanai, sociālās aizsardzības sistēmas pilnveidošanai, kā arī izglītības sistēmas un darba tirgus pārkārtošanai digitālās ekonomikas izaicinājumiem un ES klimata mērķiem.
* Jāuzlabo uzņēmējdarbības vide, mazinot administratīvo slogu uzņēmumiem, kā arī jāpilnveido maksātnespējas noregulējums. Jāturpina uzlabot satvars krāpšanas, korupcijas, naudas atmazgāšanas un terorisma finansēšanas apkarošanai.
* Jānodrošina finanšu sektora stabilitāti, saglabājot banku sektora kreditēšanas iespējas un mazinot riskus ieņēmumus nenesošu kredītportfeļu īpatsvara pieaugumam.
* Ņemot vērā COVID-19 krīzes pieredzi, jāturpina Ekonomikas un monetārās savienības padziļināšanas process, tostarp Banku savienības un Kapitāla tirgu savienības izveide.  Jāturpina darbs pie finanšu sektora digitalizācijas, maksājumu pakalpojumu pilnveidošanas un ilgtspējīgu finanšu politikas veicināšanas. Tādējādi tiks stiprināta *euro* valūtas starptautiskā nozīme un Eiropas ekonomisko interešu pārstāvība globālā mērogā.

2021.gada Eiropas semestra process ir pielāgots COVID-19 krīzes novēršanai, nodrošinot sasaisti ar Atveseļošanas un noturības mehānismu (ANM), un dalībvalstu nacionālo atveseļošanas un noturības plānu (ANP) izstrādi un ieviešanu. 2021.gadā netiks publicētas valstu specifiskās rekomendācijas (CSR) nozaru politikām. EK vērtējums par dalībvalstu ANP aizvietos līdzšinējos Eiropas semestra Valstu ziņojumus (*Country Reports*) par sociālekonomisko situāciju valstīs un vērtējumu par CSR īstenošanu. Tiek saglabātas Eiropas semestra fiskālās politikas koordinācijas komponentes.

**Latvijas nostāja**:

* Latvija atbalsta projektu Padomes rekomendācijām eirozonas ekonomikas politikai.
* Jāveicina eirozonas ekonomikas stabilitāte, ilgtspējīga izaugsme, konkurētspēja, produktivitāte un noturība pret ekonomikas satricinājumiem.
* Dalībvalstīm savlaicīgi jāīsteno ilgtspējīgas reformas un jāveicina investīcijas, lai pārvarētu COVID-19 negatīvo sociālekonomisko ietekmi, vienlaikus ņemot vērā  COVID-19 pandēmijas ietekmi uz 2019.-2020. gada CSR ieviešanas progresu, tai skaitā, veselības nozarē.
* Vienlaikus ir jāpabeidz Banku savienības izveide, jāattīsta Kapitāla tirgus savienība, jāpielāgo esošais ES finanšu sektora noregulējums digitālajai ekonomikai.

*Detalizēta Latvijas nostāja atspoguļota Finanšu ministrijas informatīvajā ziņojumā “Par 2021. gada 18. janvāra Euro grupas un 2021. gada 19. janvāra neformālās Eiropas Savienības Ekonomisko un finanšu jautājumu padomes sanāksmēs izskatāmajiem jautājumiem”, kas tika apstiprināts š.g. 19.janvārī Ministru kabineta sēdē.*

1. **Konference par Eiropas nākotni**

Š.g. 10.martā tika parakstīta kopīgā ES institūciju deklarācija, kas nosaka Konferences vadības formātu, kā arī vispārīgu pārskatu par Konferences funkcijām/plānojumu. Plānots, ka 2022.gada pavasarī konferencei jāsniedz rezultāti. Konferenci plānots uzsākt īstenojot pasākumus multilingvālajā digitālajā platformā un pilsoņu grupu pasākumus. Oficiālais Konferences atklāšanas pasākums paredzēts 9. maijā Strasbūrā.

**Latvijas nostāja:**

* Esam gandarīti par vienošanās par Konferences vadības formu.
* Svarīgi ES līmenī uzsākt Konferenci, ar uzsvaru uz sabiedrības iesaisti, tai skaitā, izmantojot digitālās platformas un ņemot vērā pandēmijas radītos ierobežojumus.

*Ir spēkā Latvijas Republikas Nacionālā pozīcija Nr. 1 “Par Konferenci par Eiropas nākotni”, kas apstiprināta Ministru kabinetā 2020. gada 21. janvārī.*

**2. Latvijas delegācija ES Vispārējo lietu padomes 2021. gada 23. marta sanāksmē**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Astra Kurme, valsts sekretāra vietniece Eiropas lietās, Eiropas Savienības direkcija;

Māra Šteinberga, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andris Pelšs

R. Virsis-Šneiders, 67016258

reinis.virsis@mfa.gov.lv

1. Eirozonā neietilpstošas valstis iesniedz Konverģences programmas. [↑](#footnote-ref-2)